༈། །ལྷ་མོ་དབྱངས་ཅན་མ་ལ་བསྟོད་པ་དབྱངས་ཅན་གྱི་མགུལ་རྒྱན་ཞེས་བྱ་བ། ། ངག་དབང་ལྷ་མོ་དབྱངས་ཅན་མ་ལ་ཕྱག་འཚལ་ལོ། ། པདྨ་དཀར་དང་ཟླ་དཀར་གདན་ལ་རབ་དཀར་ལྷ་མོ་སྤྲིན་དཀར་ལྟ་བུར་དཀར་བའི་གོས་ཅན་དང་པའི་བུ་མོ་ཡིད་འཕྲོག་མ། ། ལྷས་མ་མཛེས་ལྡན་རྨ་བྱའི་མདོངས་མཛེས་ལྟ་བུའི་དབྱིབས་མཛེས་སྐུ་སྟོད་མཛེས་པར་ཁེབས་པའི་བུ་མོ་སྒེག་པའི་རྣམ་པ་ནི། གཙུག་རྒྱན་འོད་ཀྱིས་ཟླ་འོད་འཕྲོག་ཅིང་ཉི་འོད་སྐྱེངས་བྱས་མདངས་འོད་གཞན་ནི་འོད་མེད་མཛད་པའི་ན་ཆུང་ཟུར་ཕུད་ལྔ་པ་ཅན། ། སྐྲ་མཚམས་ཕྲེང་བ་གསེར་ཕྲེང་ནོར་བུའི་འོད་ཕྲེང་ཅན་ཁྱོད་གང་ན་བཞུགས་ལགས་རིང་ནས་འབོད་དོ་བདག་ལ་ཞལ་རས་བསྟན་དུ་གསོལ། ། ཨུཏྤལ་ལྟར་བཀྲ་བཀྲ་བའི་དར་དང་དངས་པའི་ནོར་བུས་སྙན་གྱི་གོང་བརྒྱན་རྒྱན་གྱི་མཆོག་གྱུར་གསེར་མཆོག་སྙན་ཆས་ལེགས་པར་མཛེས། ། ཟླ་ལྟར་བཞིན་ལེགས་ལེགས་པའི་སྨིན་དཀྱུས་དཀྱུས་རིང་སྤྱན་གཉིས་རི་མོ་འཛུམ་བྱེད་བྱེད་པོའི་བུ་མོ་ཟུར་མིག་མདའ་ནི་འཕེན་ལ་མཁས། ། དཀར་དམར་མཁུར་འཛུམ་འཛུམ་པའི་མདངས་གསལ་གསལ་བའི་ཚེམས་དཀར་དཀར་བའི་ཐགས་བཟང་བཟང་བའི་ཡིད་ཅན་དྲང་སྲོང་རྣམས་ཀྱང་ཆགས་བྱེད་མ། ། བཞིན་སྡུག་བུ་མོ་མོ་མཆོག་དཔལ་འཛིན་འཛིན་མའི་རྒྱན་ཁྱོད་གང་ན་བཞུགས་ལགས་རིང་ནས་འབོད་དོ་བདག་ལ་ཞལ་རས་བསྟན་དུ་གསོལ། ། དུང་ལྟར་འཁྱིལ་བའི་མགུལ་མཛེས་རྣམ་སྒེག་འབར་བའི་རིན་ཆེན་ཕྲེང་བས་སྤྲས་ཤིང་རྣམ་དཀར་དཔུང་པ་གསེར་གྱི་གདུ་བུས་ཅི་ཡང་མཛེས། ། མཛེས་ཤིང་དཀར་ཟླུམ་མངོན་པར་དར་བའི་ནུ་འབུར་རྒྱས་པ་མངོན་པར་མཐོང་ན་ཐུབ་པ་རྣམས་ཀྱང་སེན་མོ་འགུལ་བ་རྩོམ་བྱེད་ན། ། ན་ཆུང་ཤ་འཇམ་ཡིད་འོང་མ་ཁྱོད་སུ་ཡི་སྙིང་སྡུག་ཡིད་འཛིན་མ་ལགས་འོན་ཀྱང་སྲེད་ལྡན་བྱིས་པ་འཁོར་བའི་ཡུལ་མིན་མ། ། མ་ལུས་ལུས་ཅན་དགའ་བའི་ཉམས་ལྡན་མངོན་དགའ་མ་ཁྱོད་གང་ན་བཞུགས་ལགས་རིང་ནས་འབོད་དོ་བདག་ལ་ཟུར་མིག་མཛད་དུ་གསོལ། ། དཀར་འཇམ་ཡིད་འོང་གཞོན་ཤ་ཆགས་པའི་ཕྱག་ནི་ཕྱག་གདུབ་འོད་ཀྱིས་སྤྲས་ཤིང་སོར་མོ་རྣམས་ནི་སོར་གདུབ་དཔལ་གྱིས་རྣམ་པར་བཀྲ། ། རྣམ་བཀྲའི་པི་ཝང་ཅུང་ཟད་སྒྱུར་དུས་དགའ་མ་ཐམས་ཅད་དུས་དགའ་འདེབས་ཤིང་མཆོད་སྦྱིན་བརྒྱ་པའང་ཁྱོད་ཉིད་མཆོད་ཕྱིར་ཡིད་ཀྱིས་འོང་། ། ཡིད་འོང་དོ་ཤལ་སིལ་སིལ་སྒྲོགས་བྱེད་ནོར་བུའི་སྐ་རགས་རིན་ཆེན་རྒྱན་ཆ་ཆ་ཤས་ཕྲ་བཀོད་བཀོད་ལེགས་རྣམས་ནི་མདངས་མཛེས་གསལ། ། མདངས་གསལ་གསེར་གྱི་ཞབས་གདུབ་འཁྲོལ་བའི་ཞབས་པད་ཅན་ཁྱོད་གང་ན་བཞུགས་ལགས་རིང་ནས་འབོད་དོ་ཞབས་གཉིས་སྤྱི་བོར་བཞག་ཏུ་གསོལ། ། འཚེར་འཚེར་འཕྲོ་བའི་ནོར་བུའི་གདེངས་ཅན་ཀླུ་ཡི་མཛེས་མས་འོག་གི་ཕྱོགས་ནས་ནོར་བུའི་སྣོད་བཟུང་ཆུ་ཐིགས་ཟེགས་མའི་མཆོད་ཡོན་འབུལ། ། ཁྲོལ་ཁྲོལ་རིན་ཆེན་གདུ་བུའི་སྒྲ་འབྱིན་ལྷ་མིན་བུ་མོས་རྒྱབ་ཀྱི་ཕྱོགས་ནས་བུང་བའི་སྒྲ་སྒྲོགས་རིན་ཆེན་མེ་ཏོག་ཆར་ལྟར་འབེབས། ། ཐུལ་ཐུལ་འབྱུང་བའི་བདུག་པའི་སྤྲིན་སྤུངས་མཛེས་པ་ཐོགས་ནས་གློག་ཕྲེང་ལྟར་མཛེས་རིག་འཛིན་དགའ་མ་ཁྱོད་ཀྱི་གཡས་ནས་ལྷས་མ་ལྷ། ། ལྷག་ལྷག་འབར་བའི་ཉི་ཟླ་ལ་སོགས་སྣང་བ་བཟུང་སྟེ་མཁའ་སྤྱོད་ན་ཆུང་ཟླ་བཞིན་མ་རྣམས་ཁྱོད་ཀྱི་གཡོན་ནས་ཟུར་མིག་གཡོ། ། ཆིལ་ཆིལ་ངད་ཀྱིས་སྟོད་གསུམ་ཁྱབ་པའི་དྲི་བཟང་སྤྲོ་ལྡན་དྲི་ཟའི་སྒེག་མོ་དྲི་ཞིམ་མ་རྣམས་ཁྱོད་ཀྱི་མདུན་ན་འཛུམ་དཀར་སྟོན། ། ཡང་ཡང་པུས་བཙུགས་གསེར་གྱི་སྣོད་ནས་བཟའ་བཏུང་མཆོག་འདྲེན་འདོད་ལྷའི་གཞོན་མ་གསེར་མདོག་ཅན་རྣམས་གསེར་གཡུའི་རྒྱན་ཆ་སིལ་སིལ་སྒྲོག། ཀྱུར་ཀྱུར་གླུ་སྐད་མགྲིན་པར་བསྡེབས་ནས་སྙན་པ་སྒྱུར་བྱེད་ཚངས་པའི་བུ་མོ་མགྲིན་སྙན་མ་རྣམས་ཁྱོད་ཀྱི་ཟུར་ནས་འགྱིང་ཞིང་ལྡེམ། ། འདར་འདར་བུང་བ་ལྟ་བུའི་གར་བྱེད་སིལ་སྙན་རྡུང་བའི་གནོད་སྦྱིན་འཛངས་མ་རོལ་གར་རྩེ་བས་ཁྱོད་ཀྱི་ཕྱོགས་རྣམས་ཀུན་ནས་མཛེས། ། རབ་ཆགས་སྒེག་པའི་གོམ་ཚུགས་ཀྱིས་འགྲོ་ནུ་འབུར་སྟོན་པའི་རྔ་ཡབ་མ་སོགས་མཛེས་མ་མཐའ་དག་ཁྱོད་དྲུང་འཁོད་ཕྱིར་བུན་ནུར་ནུར། ། གཞན་ཡང་ལྷ་དང་ལྷ་མིན་དབང་སོགས་ཆེ་བའི་ཆེ་བར་གྲགས་པ་མཐའ་ཡས་ཁྱོད་ཉིད་མཆོད་དང་བསྟོད་པའི་སྒྲ་དབྱངས་འུ་རུ་རུ། ། དེ་དབུས་ཁྱོད་ནི་སེང་གེའི་སྒྲ་དང་འབྲུག་གི་སྒྲ་ཆེན་བུང་བའི་འགྱུར་དང་ཚངས་པའི་དབྱངས་སྟོན་པི་ཝང་སྒྱུར་བ་ལྷང་ལྷང་ལྷང་། ། དེ་སླད་བདག་ཀྱང་ཕྱོགས་ལས་རྣམ་རྒྱལ་སྨྲ་མཁས་འདོད་པས་སྨྲ་བའི་དབང་ཕྱུག་ཡི་དམ་ལྷ་མོ་སྙིང་པོས་འབོད་དོ་ཧྲཱིཾཿཧྲཱིཾཿཧྲཱིཾཿ། དེ་ལྟར་ཀུན་ཏུ་ལྷ་མོ་ཁྱོད་བསྟོད་ན། ། ཚེ་རབས་ཀུན་ཏུ་ཁྱོད་ཀྱིས་དགོངས་པར་ངེས། ། དེ་ཕྱིར་ཀུན་ཏུ་སྨྲ་མཁས་འདོད་པ་ཡིས། ། དུས་རྣམས་ཀུན་ཏུ་ཁྱོད་ཉིད་བསྟོད་པར་བྱ། ། ལྷའི་བུ་མོ་དབྱངས་ཅན་མ་ལ་བསྟོད་པ་དབྱངས་ཅན་གྱི་མགུལ་རྒྱན་ཞེས་བྱ་བ་ཕྱོགས་ལས་རྣམ་པར་རྒྱལ་བས་སྦྱར་བའོ། །